La Bibia piemontèisa/Testament Vej/Giob/Giob 16


Giòb

16

Réplica ‘d Giòb a Elifas 

Anlora Giòb a l'ha rëspondùje: “I l'hai già sentine 'd ròbe parìja! I seve tùit ëd consolator fastidios. A chiteran mai toe paròle campà për ària? Lòn ch’a l’é ch’at fà sempe dì toa flin-a ant ij moment ch’a sarìa mej stess-ne ciuto? Ëdcò mi i sarìa bon a parlé tanme vojàutri, se voi i fusse a mè pòst: iv farìa nijé 'd paròle e iv sopaterìa an facia mia testa për compatiment. Tutun, mi ‘v sarìa ‘d confòrt e da mia boca për vojàutri a vnirìo paròle ch’av pasierìo.

Bandonà da Dé e da la gent 

Ma se i parlo, mè dolor a l’é nen pasià e gnanca s’i stago ciuto as në va. Ti, Nosgnor, it l’has sfinime e sfiancame e tl’has ëdcò vastà mia famija. Ti ‘t l’has ciapame an ghignon e lolì a l’é na testimoniansa contra ‘d mi. Mi adess i son mach pì pel e òss: n’è-la pa ‘dcò n’evidensa contra ‘d mi? La flin-a ‘d Nosgnor a l’é virasse contra ‘d mi e am përséguita; chiel a schërsin-a ij dent contra 'd mi e ij mè nemis a m'avùsso j'euj contra.

La gent a deurb la boca mach për ësbefieme; a më sgiafelo ansultànd-me: a son tuti coalisass-me contra. Nosgnor a l’ha fame dventé na preja për ëd gent grama; a l’ha campame ant le man ëd malfasent. Mi 'm në stasìa an pas e chiel a l'ha ruiname. A l'ha ciapame për ël còl e a l'ha sfrisame: a l'ha fàit ëd mi sò bërsaj. I son sircondà dai sò arcé; Ij mè fianch a son përtusà sensa misericòrdia, mè afel a dà 'l gir për tèra. Am dovërta fërleca su fërleca, am vòla a còl coma s’a fussa chiel un guerié vajant. I l'hai cusì un tërliss ëd sach dzora 'd mia pel e i son prostërname con la front ant la póer. Mè moro, adess, a l'é ross për ël tròp pioré e dzora 'd mie parpèile a-i é në scurità ancreusa. A-i era pa ‘d violensa an mie man e mia preghiera a l’era sèmper pura.

Giòb a ciama Dé a testimonié 

Tèra, quata pa mè sangh, e ch’as treuva pa an ti un leu për ëstërmé ij mè crij.

Mè testimòni, contut, a l’é an cel e 'dcò ambelelà a-i é mè avocat. Ij mè antërcëssor a son mie plente mideme e mie lerme a së spantio danans ëd Nosgnor. I l’avrìa pròpi da manca ‘d cheidun për fé da mediator an tra mi e Nosgnor, l’istess ch’as treuva cheidun ch’a fà da mediator an tra d’amis. A l’é da fesse an pressa përchè ij mè agn a son contà e mi 'm në vado për na stra andova ch'as torna pa pì  andaré.

Nòte 

Bibia
Testament Vej
Giob